Beloning uitgeloof na moord op Hartenbos-boerFreddie Tolman. Foto: Facebook Kapt. Malcolm Pojie, woordvoerder van die polisie, het aan Maroela Media bevestig dat daar ŉ beloning uitgeloof is. Hy het gesê die bedrag is egter nog nie vasgestel nie. Volgens Pojie is niemand nog in hegtenis geneem in verband met die voorval nie en die saak word ondersoek. Eugene Tolman, Freddie se seun, het Vrydagoggend aan Maroela Media gesê sy pa se begrafnisdiens vind Maandag om 15:00 uit die Volle Evangelie-kerk in Hartenbos plaas. Volgens Eugene het sy pa omstreeks 06:20 Woensdagoggend by die plaashuis gery om sy werkers in Mosselbaai te gaan oplaai. Tolman se aanvallers het glo ŉ stomp in die pad geplaas en op hom losgebrand toe hy nie stilgehou het nie. Eugene het gesê sy pa het sowat 1 km verder gery voor hy naby die Brandwag/Hartenbos-pad sy bewussyn verloor het. Hy is in die bolyf geskiet. Volgens Eugene word daar vandag ŉ lykskouing gedoen om vas te stel of sy pa aan ŉ hartaanval of die koeëlwond oorlede is. ŉ Paartjie wat van Brandwag na Hartenbos gery het, het Tolman se bakkie langs die pad gesien en stilgehou om ondersoek in te stel. Volgens Eugene het sy pa se aanvallers die paartjie se Chev Avio se ruit uitgeslaan en die voertuig gekaap. Die polisie het vroeër bevestig die gekaapte motor is naby die Danabaai-afrit in Mosselbaai gevind. Die paartjie is nie beseer nie.